# DRUŽBOSLOVNO-HUMANISTIČNI PREDMETI

**DRUGI TUJI JEZIK – NEMŠČINA 2 (NI2)**

**Število ur: 2 uri tedensko – 70 ur letno**

V današnjem času dobiva pouk tujih jezikov vedno večji pomen v vzgoji in izobraževanju. Znanje jezikov omogoča lažji dostop do informacij, intenzivnejše sodelovanje s tujimi narodi na kulturnem in gospodarskem področju, ter globlje medsebojno razumevanje.

Razlogi za učenje nemškega jezika:

- nemščina je najbolj razširjen materni jezik v Evropi; kot prvi jezik ga govori 100 milijonov državljanov EU,

- je najbolj razširjen drugi tuji jezik v EU (takoj za angleščino),

- je eden izmed štirih sosedskih jezikov,

- nemščina je pomembna na nekaterih poklicnih področjih.

**CILJI PREDMETA:**

- doseganje celostne zmožnosti za medkulturno in medjezikovno komunikacijo,

- razvijanje sporazumevalne kulture in razumevanje večkulturnosti,

- razvijanje lastne večjezičnosti in jezikovne zavesti,

- razvijanje zmožnosti za vseživljenjsko učenje jezikov.

Učenci bodo pri pouku nemščine razvijali zmožnost slušnega razumevanja, bralnega razumevanja, govornega sporazumevanja, govornega sporočanja ter pisnega sporočanja. Pri pouku bodo govorno ali pisno posredovali iz nemščine v slovenščino in nasprotno, delali bodo z besedili in pridobivali si bodo delovne tehnike in metode za vseživljenjsko učenje.



**VERSTVA IN ETIKA II (VEI2)**

**Število ur: 1 ura tedensko – 35 ur letno**

Izbirni predmet Verstva in etika je triletni predmet in se izvaja v 7., 8. in 9. razredu.

Učencem nudi možnost, da razširijo svoje znanje o verstvih in etiki, ob tem pa spoznavajo druge kulture, načine življenja, značilnosti in posebnosti. Pri predmetu bodo obravnavani temeljni pojmi o nastanku religij in velike svetovne religije (krščanstvo, islam, budizem …), ki nas obdajajo in s katerimi se redno srečujemo preko vzornikov in ob iskanju svoje identitete.

Učenci na laičen način objektivno pridobivajo znanje in razgledanost na področju, ki ga predmet obravnava. Znanja jim bodo v pomoč pri oblikovanju samozavestne osebnosti, ki je pripravljena sprejemati drugačnost in biti strpna do te drugačnosti.

**AKTUALNO!**

Živimo v času vedno bolj intenzivnih stikov med različnimi kulturami in svetovi verstev postajajo vedno bolj del naše vsakdanjosti. Njihovo poznavanje je bistveno za razumevanje sodobnega sveta.

**ZANIMIVO!**

Tematika s področja verstev in etike vključuje raznovrstne vzorce razmišljanja, pravila, običaje. Njihovo poznavanje je zanimivo za ljudi različnih starosti in prepričanj.

**KORISTNO!**

Znanje s tega področja je koristno in potrebno za pridobitev splošne izobrazbe, ki je uporabna na številnih področjih. Nenazadnje prispeva k boljšemu poznavanju lastne tradicije in kulture.



**LIKOVNA UMETNOST:**

**LIKOVNO SNOVANJE II (LS2)**

**Število ur: 1 ura tedensko – 35 ur letno**

Likovno snovanje je izbirni predmet, ki dopolnjuje in nadgrajuje vsebine rednega predmeta likovna umetnost. Temelji na odkrivanju in razvijanju učenčeve ustvarjalnosti, spodbujanju kritičnega mišljenja ter likovnem raziskovanju sveta. Učenec razvija občutljivost zaznavanja, motorične spretnosti, likovno ustvarjalno mišljenje, vizualni spomin, čustveno občutljivost in domišljijo.

Vsebine predmeta so po posameznih likovnih področij zasnovane na temeljnih likovnih pojmih, ki jih učenec usvaja in nadgrajuje glede na svoj potencial. Svoje znanje učenec poglablja tudi tako, da spoznava likovna dela umetnikov in poklice, pri katerih je potrebno znanje likovnega jezika.

|  |  |  |
| --- | --- | --- |
| |  | | --- | |  | | https://www.os-volicina.si/images/10x10.gif |

**Učenec postopoma spoznava**:

- linearne elemente in površine

- risbo in kompozicijo

- komponiranje barvnih ploskev

- pisavo in risbo

- modo

- kompozicijo v kiparstvu in kip

- grafiko in grafično oblikovanje

- vizualna sporočila

Pomemben cilj predmeta je priprava učenca za sodelovanje v kulturnem življenju ožjega in širšega okolja ter v razumevanju sodobne vizualne komunikacije. Pridobljena znanja mu bodo v pomoč pri oblikovanju meril likovnega vrednotenja, ki ga bo spremljalo skozi življenje.




**FILOZOFIJA ZA OTROKE: ETIČNA RAZISKOVANJA (FIE)**

**Število ur: 1 ura tedensko – 35 ur letno**

Filozofija za otroke je po vsem svetu razširjen in didaktično zelo dodelan filozofski program, ki ob obravnavi različnih filozofskih problemov meri predvsem na samostojno mišljenje učencev in razvoj vi{jih kognitivnih in komunikacijskih sposobnosti. Filozofski problemi, očiščeni tradicionalne terminologije in prevedeni v zgodbe za otroke, o katerih se razpravlja pri pouku, učinkovito razvijajo mišljenje. Tako prirejena filozofija je ključna za osnovnošolsko izobraževanje (kar je v nasprotju z uveljavljenim prepričanjem, da sta za filozofijo potrebni določena starost in življenjska izkušnja), saj je prav otroštvo psihološko razvojno obdobje, ko je pravi čas za oblikovanje višjih kognitivnih procesov.

Predpostavka programa je radoveden, razmišljujoč, ustvarjalen in komunikativen otrok in ne neveden, pasiven prejemnik vzgojno-izobraževalnega procesa, ki mu izobraževanje mora dati priložnost za razvoj tistih lastnosti, s katerimi se bo učinkovito vključil v življenje demokratične družbe in bo lahko kos spremembam, ki jih prinaša hiter znanstveni, tehnološki in kulturni razvoj.



**SLOVENŠČINA**

**LITERARNI KLUB (LIK)**

**Število ur: 1 ura tedensko – 35 ur letno**

Izbirni predmet je enoleten in nadgrajuje predmet slovenščina. Predstavlja poglabljanje in razširitev sposobnosti in znanj, upošteva interese učencev in ravnovesje področij umetnostnega in neumetnostnega jezika. Zajema dve področji: branje in ustvarjanje leposlovnih besedil.

**CILJI:**

* učenci razvijajo pozitiven odnos do književnosti,
* spoznavajo slovensko in svetovno mladinsko književnost,
* spoznavajo druge kulture in si privzgajajo strpen odnos do njih,
* sprejemajo in vrednotijo umetnostna besedila,
* ustvarjalno se odzivajo na prebrano, se o prebranem pogovarjajo in utemeljujejo njihova stališča,
* razlikujejo umetniško in trivialno književnost,
* razumejo raznolikost besedil in jih med seboj primerjajo,
* se seznanjajo s sodobno besedno umetnostjo (novi tiski, revije, časopisi),
* pišejo dnevnik branja,
* ustvarjajo doživljajska in domišljijska besedila,
* urejajo razredne ali šolske literarne publikacije.



**FILMSKA VZGOJA 2 (FVZ2)**

**Število ur: 1 ura tedensko – 35 ur letno**

Film predstavlja v današnjem času, ki je vse bolj podvržen avdiovizualnemu dojemanju sveta, eno najbolj pomembnih in hkrati priročnih sredstev za soočanje mladih s temeljnimi dejavniki sodobne družbe in kulture. Film omogoča razmislek o življenjskih temah, posameznikovih in družbenih vrednotah ter spodbuja mlade, da si ustvarijo svoj pogled na svet.

Izbirni predmet Filmska vzgoja izpostavlja doživetje filma, spoznavanje osnov filmske umetnosti in filmsko ustvarjalnost. Poudarek predmeta je na vzgoji gledalca, ki film doživlja in ga razume kritično ter ustvarjalno. Je pobuda k vzgoji gledalca, ki se bo o filmu znal izražati in zmogel ubesediti svoje doživljanje filmske izkušnje.

**Učenci in učenke bodo pri predmetu postopoma** :

- spoznavali kaj sta film in avdiovizualna dejavnost

- vzpostavljali neposredni stik s filmom, filmskimi ustvarjalci in izvajalci na področju kulture in filma

- krepili doživetje filma in oblikovali ter artikulirali svoja merila za vrednotenje filma

- spoznavali filmske žanre in najpomembnejša razvojna obdobja v filmski zgodovini

- razvijali lastno ustvarjalnost na področju filma

- primerjali film s preostalimi vrstami umetnosti in krepili sposobnost povezovanja filma z drugimi predmeti

Filmska vzgoja torej vpliva na učenčev družbeni, etični in čustveni razvoj, pripomore k raziskovanju univerzalnih tem ter spodbuja k razlikovanju in sprejemanju različnih pogledov na svet ter na družbene in kulturne korenine našega naroda.



**NARAVOSLOVNO-TEHNIČNI PREDMETI**

**ORGANIZMI V NARAVI IN UMETNEM OKOLJU (ONA)**

**Število ur: 1 ura tedensko – 35 ur letno**

Pri izbirnem predmetu ORGANIZMI V NARAVNEM IN UMETNEM OKOLJU učenci spoznajo življenjske potrebe živih bitij in tako bolje povežejo abiotske in biotske dejavnike.

Spoznajo, da je vsako rušenje ravnotežja v naravi - vnos različnih snovi, tujih organizmov, pomanjkanje vode, spremembe temperaturnega režima itd., lahko usodno za preživetje organizmov.

Ta spoznanja pridobivajo z aktivnim delom, torej z izkušnjo.

Ob gojenju organizmov se zavedo, da so živa bitja, ki smo jih vzeli v oskrbo, odvisna od nas, zato moramo biti pri gojenju in vzdrževanju izjemno odgovorni.

Ob tem naj bi se naučili odgovornega ravnanja z vsemi živimi bitji - tudi hišnimi ljubljenčki, rastlinami v svojem stanovanju, pa tudi s svojimi vrstniki, prijatelji, znanci.

Svoje odgovorno ravnanje naj bi zavestno usvojili tudi kot nujnost pri varovanju življenjskega okolja.



**ASTRONOMIJA – DALJNOGLEDI IN PLANETI (DIP)**

**Število ur: 1 ura tedensko – 35 ur letno**

***Od nekdaj že se ljudje zaziramo v nebo in se sprašujemo: od kod neki so se vzele zvezd ? ...***

Rimski pesnik Lukrecij je trdil, da je vesolje večno, teologi govorijo o postopnem nastanku sveta, krščanski mistični filozof Avguštin v četrtem stoletju zapiše, da je čas in tudi prostor Bog ustvaril v prvem trenutku, perzijski sufi el- Ghazali iz dvanajstega stoletja trdi, da se je vesolje začelo v neki določeni točki ... Tudi dandanes astronomi raziskujejo temeljno vprašanje vesolja. Nevidni svet matematike jim omogoča, da odgovore izračunajo vnaprej in si jih celo predstavljajo ...

Globalni cilji predmeta:

Učenci:

* načrtujejo in izvajajo preprosta opazovanja;
* razvijajo mišljenje s pripravo opazovanja in analizo pridobljenih ugotovitev;
* razvijajo sposobnost abstraktnega mišljenja;
* razvijajo kritičen in toleranten odnos do okolice ob spoznavanju mej svojih spoznanj;
* razvijajo sposobnost in željo za samostojno izobraževanje s pomočjo različnih virov znanja: učbenikov, revij, elektronskih virov in enciklopedij.

**Organizacija pouka**

Pred samo vsebino bi želel učence in starše seznaniti še z izvedbo. Zaradi specifike predmeta predvidevam polovico ur po urniku. Drugo polovico ur pa bomo realizirali z vajami na terenu oziroma opazovanji in meritvami, ki jih učenci opravijo doma. Nekatere od vaj namreč zahtevajo daljše časovno obdobje.



**LOGIKA 2 (LO2)**

**Število ur: 1 ura tedensko – 35 ur letno**

Kje se skriva mačka, če je pravilen največ en napis?

Mačka je za temi vrati.

Mačka ni za temi vrati.

Mačka je za modrimi vrati.

Če si uganko pravilno rešiti in znaš rešitev tudi dobro argumentirati, potem je ta izbirni predmet prav gotovo zate.

**Logika je veda, ki preučuje metode in postopke za raziskovanje pravilnega od napačnega sklepanja.**

Z vsebino in metodami poučevanja učenci pridobivajo osnovne logične pojme in se usposobijo za njihovo uporabo:

* Razvijajo sposobnost logičnega mišljenja in natančnega izražanja;
* Usposabljajo se za vztrajno in urejeno delo;
* Uporabljajo logiko pri matematiki, učenju jezikov in naravoslovju ter vsakdanjem življenju in tehniki;
* Pridobivajo samozavest pri samostojnem odločanju in zagovarjanju svojih stališč;
* Razlikujejo argumentirano utemeljevanje od slabega pojasnjevanja;
* Razvijajo govor.

**V 8. razredu spoznavamo zgradbe enostavnih izjav, probleme pri jezikovnem izražanju, oblike pravilnih definicij, ugotavljamo odnose med izjavami in prepoznavamo nepravilno sklepanje.**



**POSKUSI V KEMIJI (POK)**

**Število ur: 1 ura tedensko – 35 ur letno**

Izbirni predmet Poskusi v kemiji se v programu osnovne šole povezuje s splošno izobraževalnim predmetom kemija v 8. in 9. razredu in tudi s predmetom naravoslovje v 7. razredu. Predstavlja nadgradnjo navedenih predmetov.

V tem šolskem letu je namenjen učencem 8. razredov. Ta predmet omogoča, da učenci utrdijo, dopolnijo in poglobijo znanja, spretnosti in veščine, ki so jih pridobili pri pouku kemije.

**SPLOŠNI CILJI PREDMETA**

Učenci:

* razvijajo spretnosti in veščine za varno in učinkovito delo s snovmi, za eksperimentiranje in raziskovanje,
* se seznanijo z raznolikimi vidiki dela v kemijskem laboratoriju,
* se urijo v tehnikah laboratorijskega in terenskega eksperimentalnega dela,
* usvojijo postopke eksperimentiranja raziskovalnega dela:
* od načrtovanja do izvajanja eksperimentov,
* postavljanja zaključkov in ocenitve smiselnosti rezultatov,
* povezovanja zaključkov in rezultatov s teorijo in z življenjskim okoljem.



**ŠAHOVSKO KOMBINIRANJE (ŠHK)**

**Število ur: 1 ura tedensko – 35 ur letno**


Celotna vsebina je zajeta v treh enoletnih predmetih in ni vezana na razred:

* **šahovske osnove,**
* **šahovsko kombiniranje,**
* **šahovske strategije.**

Zaradi majhnega števila učencev in velikega števila izbirnih predmetov se bo vsako leto ponudil eden od treh sklopov (ciklično se bodo ponavljali).

Cilji predmeta pa niso naravnani le na kakovost igranja. Bistvo predmeta je učencu predstaviti čar igre in njene kvalitete, s katerimi že stoletja navdušuje mnoge privržence. Veliko ur se izvaja ob pomoči računalnika, ki je šahistu danes nepogrešljiv pripomoček.

V ta namen bomo uporabljali programa FRITZ in program ŠAH ZA OMREŽJA.



**ROBOTIKA V TEHNIKI (RVT)**

**Število ur: 1 ura tedensko – 35 ur letno**

Pri predmetu robotika v tehniki učenci pridobivajo osnovna spoznanja o geometriji in konstrukciji tipičnih oblik robotskih rok, o elektronskih krmiljih, ki so potrebna za računalniško vodenje, o čutilnikih (senzorjih), ki omogočajo povratno delovanje na krmilje. Seznanijo se s temeljnimi načeli računalniško vodene proizvodnje in z mestom robotike v njej. Spoznajo različna področja, v katerih ima robotika pomembno vlogo. Pri pridobivanju praktičnih izkušenj si pomagajo z uporabo ustreznih didaktičnih sestavljank, s katerimi gradijo delujoče, računalniško krmiljene modele strojev, naprav in robotskih rok.

Učenci in učenke pri predmetu:

• spoznajo različne oblike uporabe računalniške tehnologije,

• spoznavajo osnovne pojme robotike in računalniško vodene proizvodnje,

• načrtujejo in s sestavljankami izdelajo različne računalniško krmiljene modele,


• uporabljajo računalnik in spoznavajo njegovo vlogo pri krmiljenju zgrajenih modelov,

• razvijajo sposobnost prostorske predstavljivosti,

• razvijajo sposobnost za delo v skupini,

• razvijajo psihomotorične sposobnosti,

• pridobivajo sposobnost samostojnega reševanja problemov,



**KMETIJSTVO – SODOBNO KMETIJSTVO (KIK)**

**Število ur: 1 ura tedensko – 35 ur letno**

Izbirni predmet kmetijstvo je sestavljen iz treh predmetov: kmetijska dela, sodobno kmetijstvo in kmetijsko gospodarstvo.

Učenci izberejo predmet kmetijska dela v 7., sodobno kmetijstvo v 8. in kmetijsko gospodarstvo v 9. razredu; lahko pa tudi samo v posameznih razredih, ker gre za zaključene tematske sklope.

Namen predmeta je spoznavanje kmetijstva kot gospodarske panoge, ki je izpostavljena dinamičnim spremembam. Poleg tega vzgaja in razvija pozitivni načina sprejemanja kmetijstva z utrjevanjem zavesti o široki vlogi te dejavnosti v slovenskem prostoru. Ob tem učencu omogoča spoznavanje osnov kmetijske pridelave. Poseben pomen imata izobraževanje učencev za pridelavo zdrave hrane ob sočasnem varovanju okolja in usposabljanje za varovanje pred kmetijskimi nezgodami in nesrečami in ukrepanju ob le-teh.

Predmet razvija praktične spretnosti ter veščine in dejavnosti na polju, vrtu, sadovnjaku, travniku, vinogradu, skladišču, gozdu, čebelnjaku in podobno in vzbuja pri učencih interes za kasnejši poklic.



**ŠPORT ZA SPROSTITEV (ŠSP)**

**Število ur: 1 ura tedensko – 35 ur letno**

**CILJI PREDMETA**

**UČENCI:**

* se navajajo na zdrav način življenja, ki zmanjšuje vpliv negativnih učinkov sodobnega življenja,
* spoznavajo športe, ki so z vidika športno rekreativnih učinkov pomembni za kakovostno preživljanje prostega časa,
* izboljšujejo splošno kondicijsko pripravo,
* krepijo občutek samozavesti.

Program ponuja široko paleto možnih aktivnosti, ki niso zajete v rednem programu in omogočajo razvoj gibalnih in funkcionalnih sposobnosti. Intenzivnost programa je prilagojena sposobnostim posameznih učencev. Delo jim bo omogočilo psihično razbremenitev in sprostitev od naporov, ki jih prinaša zahteven in ustaljen šolski ritem.

MC900320822[1]

**RAČUNALNIŠTVO:**

**MULTIMEDIJA (MME)**

**Število ur: 1 ura tedensko – 35 ur letno**

Predmet je razdeljen na tri sklope, v sedmem in osmem razredu letno 35 ur in v devetem 32 ur.

* **Urejanje besedil**, ki se učencem ponudi, ko izberejo predmet prvič,
* **Multimedija,** ki se ponudi pri drugi izbiri in
* **Računalniška omrežja**, ki se ponudi, ko učenci izberejo predmet tretjič.

V predmetu se teorija poznavanja osnovnih zakonitosti računalništva prepleta z metodami neposrednega dela z računalniki in z njimi povezano informacijsko tehnologijo. To omogoča, da učenci in učenke pridobijo tisto računalniško pismenost, ki je potrebna za odličnost.

**V okviru sklopa MULTIMEDIJA se bodo učenci naučili:**

* razvijati sposobnosti za učinkovito in estetsko oblikovanje informacij,
* razvijati pravilen odnos do varovanja lastnine (avtorske pravice) in osebnosti (zaščita podatkov),
* izdelati preprosto računalniško predstavitev informacije,
* iskati informacije po različnih medijih,
* primerjati kvaliteto različnih predstavitev informacije.

